Ajaloost ja tänapäevast  Avinurme kirik on  näinud igasuguseid aegu. Kui 1944. aastal Saksa väed taganesid, oli siinne kirik hulgale haavatud sõjameestele peatuspaigaks. Venelaste lähenedes jäeti kõige raskemalt viga saanud eesti soost sõdurid maha. Tulijad aga tapsid siin varju leidnud haavatud eriti jõhkral moel, ka osa läinud teelisi saadi kätte ja hukati. Nüüd on väljakaevamiste käigus siinsed säilmed kokku kogutud ning sügisel tahetakse need väärikalt maha matta ja rajada möödunud sündmuste mälestuseks monument.  Kiriku vastas asuv vana  pastoraadihoone ootab renoveerimist. Praegu tegutseb seal ka populaarne pood, kust kohalikud elanikud heal meelel Soome sõpruskoguduste kaudu saadetud kasutatud riideid, mööblit ja olmetehnikat ostavad.  Edaspidi on majja plaanitud luua elulaadi keskus, kus oleks väike muuseum, käsitöötoad, kohaliku toidu valmistamise paik ja palju muud põnevat. Keskuse ehitamiseks on Ettevõtluse Arendamise sihtasutuselt lubatud 13,8 miljonit krooni, kuid ainult tingimusel, et kohalik initsiatiivgrupp leiab omalt poolt 2,4  miljonit. Läbirääkimised kultuuriministeeriumi ja teiste osapooltega käivad.   Lisaks on plaanis hankida kirikule kolm uut kella ja praegu tornis olev viia vastrenoveeritud kabelisse.